**Tisztelt Kitüntetettek!**

**Tisztelt Ünnepi Közgyűlés, Képviselőtársaim!**

**Kedves Vendégek!**

Budapest Közgyűlése nevében megkülönböztetett tisztelettel köszöntöm a mai ünnepen megjelenteket.

Ismét ünnepelni gyűltünk össze. Az ünnep stabilizál, fokozza az összetartozás érzését. Az ünnepek segítenek bennünket abban, hogy a korábbi nemzedékek által felhalmozott tudást és ismeretanyagot az emlékezet és a hagyomány révén megőrizhessük.

Budapest ma azt is ünnepli, hogy 1991-ben ezen a napon hagyta el hazánkat az utolsó szovjet katona. A magyar Országgyűlés 2001-ben, az első polgári kormány idején nyilvánította emléknappá június 19-ét, az ország szuverenitásának remélt visszaszerzésére emlékezve. Budapest Főváros Közgyűlése pedig tíz évvel később, 2011-ben határozott egyhangúan arról, hogy e napon adja át a díszpolgári elismeréseket. Sokan azt tartják, a szabadság velünk született jog, amelyért nem kell köszönetet mondani. Wass Albert azt írja erről: „*Jogod van az élethez, éppen úgy, mint a pillangónak. (...) Jogod van szabadon gondolkodni a világ dolgai fölött, szép és csúnya, jó és rossz között választani. Jogod van bátornak lenni és őszintének. Becsületesnek, igaznak.*”

Mi, magyarok jól tudjuk: jogainkért, szabadságunkért folyton meg kell harcolni, nem elég azt kivívni, meg is kell tudnunk őrizni. És azt is pontosan tudjuk, amit egykoron Platón mondott: „*a túlságos szabadság szolgaságra vezet*”. Hiszen a szabadság nem önmagáért van, azzal felelősség jár.

„*Nem vagy szabad, míg önmagadért élsz, mert önzésed rabja vagy*” – figyelmeztet máig ható érvénnyel a legnagyobb magyar, Széchenyi István. A tavaly szentté avatott nagy pápa, II. János Pál pedig a következőket mondta: „*az igazság és az erkölcsiség követelményei nem alázzák meg és nem semmisítik meg szabadságunkat, hanem épp ellenkezőleg, lehetővé teszik és megszabadítják azoktól a veszedelmektől, amelyeket magában hordoz*”.

Ma a szabadságunkat és városunkat ünnepeljük, külön köszöntve annak legkiválóbb polgárait. Budapest 142 évvel ezelőtt jött létre jogi értelemben, Pest, Buda, Óbuda és a Margitsziget egyesítésével. Mivel e települések már a de facto egyesítés előtt is szerves kapcsolatban voltak egymással, Széchenyi már 1831-ben joggal használhatta a „Budapest” kifejezést 1831-es Világ című munkájában, Kossuthnál pedig az 1838-as, édesanyjához írt levelében is többször, jól érezhető természetességgel tetten érhetjük, hogy *„fut a tolla alá ez a kifejezés”* - ahogy ő írta. Már 1848 tavaszára mindenkinek egyértelmű volt, hogy az önálló magyar állam székhelyének Budapestnek kell lennie.

A városegyesítési törvényjavaslat képviselőházi tárgyalása 1872. november 26-án indult meg, és tartott december 9-ig. Az egyesítésről aránylag széles körű egyetértés alakult ki, az országgyűlés pártjai és a sajtó által megszólaltatott közvélemény részéről egyaránt. A városegyesítés azonnali végrehajtását az Országgyűlés vita nélkül hagyta jóvá. A főrendi ház egyetlen ülésen, december 17-én elfogadta a törvényjavaslatot, és december 22-én az megkapta Ferenc József aláírását is. A december 23-i kihirdetéssel az 1872. évi XXXVI. törvény hatályba lépett: Budapest megszületett.

A város új neve kezdetben gondokat is okozott. Pest, Buda és Óbuda hatóságai ugyanis azt az utasítást kapták, hogy a hivatalos dokumentumokra és levelekre ezt írják: "Budapest". Óbudáról ezért akkoriban így érkeztek a levelek: "Budapest lakói küldik Budapest lakóinak Budapestre."

Az apróbb nehézségek ellenére a mindössze egy évig tartó egyesítési folyamat sikeres volt: megnyitotta a nagyvárosi fejlődés útját Budapest előtt, elősegítette az ipar és a kereskedelem gyors és nagyarányú növekedését, a közintézmények fejlődését. Míg az egyesítés évében Budának 54 ezer, Pestnek 200 ezer, Óbudának pedig 16 ezer lakója volt, az egyesített fővárosnak 1890-re már közel 500 ezerre, pontosan 492 ezerre emelkedett a lélekszáma. Pest-Buda 1870-ben még csak a 17. legnagyobb európai város volt, 1900-ra Budapest már a 8-ik helyre került.

Ha azt kérdezik tőlem, ma hol tart a magyar nemzet fővárosa, azt felelhetem: a legnehezebb, legküzdelmesebb esztendőkön már túl vagyunk. Az évtized elején még attól lehetett tartani, hogy az alapvető szolgáltatások is esetleg összeomolhatnak; félkész, vagy csak ügyeskedő, médiában eladott látványterveken, üres szólamokban létező, évtizedek óta hiányzó és ígért beruházásokat kellett megvalósítani vagy befejezni, olyanokat is, amelyeknek gazdaságossága korábban megkérdőjelezhető volt. Nem hogy türelmi időt nem kaptunk, de elődeink mulasztásait is rögtön rajtunk kérték számon rosszakaróink és a sajtó jól meghatározható része egyaránt. Mai napig folyik a ravaszkodás és az akadályok állítgatása. Egyszerre az lett a baj, miért épül ez is, az is.

Most, öt évvel a városvezetés átvétele után azt mondhatom: megérte az elmúlt évek munkája, sok-sok nehézsége és küzdelme: a kormány eddigi támogatását magunk mögött tudva Budapest minden protokoll-listán egyre előkelőbb és előkelőbb helyet szerez meg, emblematikus köztereink, középületeink sorra újulnak meg, számtalan létfontosságú közlekedési és egyéb beruházást fejeztünk be vagy valósítunk meg jelenleg is. Annyi építkezés zajlik egy időben, amit egy ekkora nagyvárosban nem lehet kellemetlenségek, kényelmetlenségek nélkül megvalósítani – a fővárosiak türelmét és megértését ezúton is köszönöm. Mindez azért történik, hogy Budapest élhető, kellemes, kényelmes és biztonságosabb város legyen.

Ennek érdekében még egy sor további lépést is meg kell tennünk, és továbbra is nagy szükségünk van a kormány és Budapest lakossága támogatására: ennek a ciklusnak a legnagyobb feladatai közé tartozik a 3-as metró réges-réges-réges felújítása, valamint Budapest árvízvédelmi problémáinak megoldása, a Margitsziget további fejlesztése, a közösségi közlekedés járműparkjának további megújítása.

Őszintén remélem, hogy munkánk gyümölcsét minél többen fogják élvezni itt, Közép-Kelet-Európa legszínesebb, legizgalmasabb nagyvárosában. Ahogyan egy holland programozó-vállalkozó fogalmazott a Brain Bar (bréjn bár) Budapest néven nemrégiben megrendezett technológiai fesztiválon: „*Budapest egy jó hely, ne menjetek innen sehová.*”

**Tisztelt Hölgyeim és Uraim! Tisztelt Kitüntetettek!**

A modern kor embere a technikai vívmányoknak köszönhetően sokkal több követendő mintát láthat ma, mint elődeink évtizedekkel ezelőtt. A hagyományos közösségek sajnos felbomlóban vannak vagy gyengén működnek, így nehezen tudnak eligazodást adni a zavaros értékrengetegben. Pedig ha valamikor, ma igazán nagy szükségünk van igazi példaképekre. Ahogy Einstein is mondta: „*nincs más ésszerű nevelés, mint mintaképnek lenni”*.

A példakép támaszt, kapaszkodót, mintát jelent számunkra. Budapest mindig úgy fejlődhetett, hogy kimagasló egyéniségek, hazafias elkötelezettségű emberek a közösség javára alkottak, munkálkodtak.

A ma kitüntetett tudósok, művészek, sportolók olyan polgárok, akik hosszú éveken, évtizedeken át kitartó munkával közösséget teremtettek és erősítettek, maradandót alkotva, nemcsak szakmai, hanem erkölcsi, emberi értelemben is. Ezért tisztelettel hajtunk most előttük fejet, és fejezzük ki irántuk megbecsülésünket. Elismerést érdemelnek.

Szívből gratulálok Budapest új díszpolgárainak!

Köszönjük közösségépítő és lélekerősítő munkájukat, példamutató helytállásukat, amellyel városunkat és a nemzetet eddig is gazdagították. A jövőben is számítunk Önökre. További életükhöz és munkájukhoz jó egészséget, sok erőt, rendíthetetlen hitet és sok követőt kívánok. Budapest felnéz Önökre.

Hálásak vagyunk Önöknek, Isten éltesse valamennyiüket, szeretteiket egyaránt.